Kemi Badenoch

Olukemi Olufunto Adegoke Badenoch (Londres, Ingalaterra, 1980ko urtarrilaren 2a) britainiar politikaria da, 2024ko azarotik Alderdi Kontserbadoreko burua eta Erresuma Batuko oposizio burua dena. Kargu horiek bete dituen lehen pertsona beltza da. Aurretik, Erresuma Batuko Kabineteko kidea izan zen, Liz Truss eta Rishi Sunaken agindupean, 2022tik 2024ra. 2017tik Komunen Ganberako parlamentaria da.

 Biografia 
1980ko urtarrilaren 2an jaio zen Wimbledonen, Londresen. Ama Nigeriatik Erresuma Batura joan zen St Teresa's Maternity Hospitalen erditzeko. Garai horretan Erresuma Batuan jaiotzen zirenei automatikoki ematen zieten britaniar hiritartasuna. Gero ama Nigeriara itzuli zen umearekin denboraldi batez. Badenochek elkarrizketetan esan du bere gurasoek ez zekitela pasaportea horrela lortzen zenik, eta ziurtatu du ez zutela bidaia nahita egin.

Gurasoak Nigeriako joruba etniakoak ziren. Bere aita, Femi Adegoke, medikua zen, geroago Nigerian argitaletxe bat sortu zuena eta joruba herriaren eskubideen aldeko aktibista bihurtu zena. Bere ama, Feyi, fisiologia irakaslea izan zen Amerikan eta Lagoseko Unibertsitatean. Anaia bat eta arreba bat ditu. 

Badenochek bere haurtzaroa Lagosen (Nigeria) eta Estatu Batuetan igaro zuen. Bere familia Surulere klase ertaineko auzoan bizi zen eta bera Lagoseko Nazioarteko Eskola pribatuko ikaslea izan zen. 16 urterekin Erresuma Batura itzuli zen bere amaren lagun batekin bizitzera, Nigeriako egoera politiko eta ekonomiko okerraren ondorioz. 

Sistema Informatikoen Ingeniaritza ikasi zuen Sussexeko Unibertsitatean, eta Ingeniaritza Masterra egin zuen 2003an. Zuzenbidea ere ikasi zuen Birkbecken, Londresko Unibertsitatean.

Hasiera batean, IT sektorean lan egin zuen. Lehenik, 2003tik 2006ra, software-ingeniari gisa Logica-n (gero CGI Group). Han lan egiten zuen bitartean ikasi zuen Zuzenbidea. Ondoren, sistemen analista gisa lan egin zuen Royal Bank of Scotland Group-en. Aholkularitza eta zuzendaritza lanak ere egin zituen Coutts banku pribatuan. The Spectator aldizkariko zuzendari digital gisa ere aritu zen 2015etik 2016ra.

 Ibilbide politikoa 
2016ko erreferendumean brexit-aren alde egin zuen. 

2019ko uztailean, Boris Johnson lehen ministro bihurtu ondoren, Badenoch Parlamentuko Haur eta Familien Estatu Idazkariorde izendatu zuten. 2020ko otsailean Ogasuneko idazkari izendatu zuten, eta Parlamentuko Berdintasunerako Estatu idazkariorde. 2021eko irailean Berdintasunerako Estatu ministro izendatu zuten, eta baita Tokiko Gobernu, Fede eta Komunitateetako Estatu ministro ere.

2022ko uztailean, Badenochek uko egin zion gobernuari, Johnsonen buruzagitza ereduarekin ados ez zegoelako; 2022ko uztail-irailean alderdiko buruzagitza aldatzeko hauteskundeetara aurkeztu zen, baina ez zuen arrakastarik izan. 2022ko irailean, Liz Truss lehen ministro izendatu ondoren, Badenoch Nazioarteko Merkataritzako Estatu idazkari eta Merkataritza Kontseiluko presidente izendatu zuten, eta Kontseilu Pribaturako ere aukeratu zuten; Trussen oinordeko Rishi Sunakek Merkataritza idazkari izendatu zuen berriro, eta hurrengo hilabetean Emakume eta Berdintasun ministro ere bihurtu zen.

2023ko otsaileko Kabinetearen birmoldatzean, Badenochek Enpresa eta Merkataritzako Estatu Idazkari kargua hartu zuen. Emakume eta Berdintasun ministro ardurak ere mantendu zituen. 2024ko hauteskunde orokorretan kontserbadoreek izandako porrotaren ondoren, Sunaken Itzaleko gobernuko kide bihurtu zen.

2024an Alderdi Kontserbadoreko buru izateko hautagaitza plazaratu zuen. Robert Jenrick garaitu zuen bazkideen bozketan, eta alderdiko buruzagi eta oposizioko buru bihurtu zen Badenoch.

 Erreferentziak 

 Kanpo estekak 

Kategoria:Erresuma Batuko parlamentariak 2019-gaur egun
Kategoria:Erresuma Batuko parlamentariak 2017-2019
Kategoria:Erresuma Batuko Kontseilu Pribatuko kideak
Kategoria:Ingalaterrako barrutietako Erresuma Batuko emakume parlamentariak
Kategoria:Erresuma Batuko Kabineteko emakumezkoak
Kategoria:Emakume politikariak